पवित्र जीवन जीने का आमंत्रण है चालीसा पुण्यकाल : डॉ. आलोक
चालीसा काल में येसु मसीह रूपी अथाह धन को खोजें
कार्डिनलतेलेस्फोर पी टोप्पो ने कहा कि चालीसा पुण्यकाल मसीहियों के लिए प्रभु में विश्वास की घोषणा करने, आध्यात्मिक परिपक्वता में बढ़ने और दूसरों के साथ प्रेम, आनंद शांति बांटने का अवसर है। एक मार्च के राख बुध की आराधना से शुरू चालीसा पुण्यकाल प्रभु येसु ख्रीस्त के पास्का रहस्य मनाने और उनके पुनरुत्थान की घटना में शामिल होने की आध्यात्मिक तैयारी है।
चालीसा उपवासकाल के नियमों के मद्देनजर तमाम कैथोलिक विश्वासियों के लिए जारी चालीसा धर्मपत्र-2017 में उन्होंने कहा है कि तेजी से बदलती आज की दुनिया में प्रतिदिन हम नई घटनाओं से रूबरू होने के साथ अचंभित भी होते हैं, जहां विकास और उन्नति के नाम पर धन संचय की होड़ लगी है। इस होड़ में मनुष्यों से मानवता की गरिमा को छीन लेना एक चिंतनीय विषय है। वैसे में गरीबों को सुरक्षा देना और उनकी गरिमा का संरक्षण करना वर्तमान में हमारे देश के प्रत्येक नागरिक के लिए एक गंभीर चुनौती है। आज की दुनिया हमारे समक्ष उतेजना और मिथ्या आशाओं को परोसती है। इसके कारण समाज के शक्तिशाली और साधन-संपन्न लोग स्वार्थपूर्ण इच्छा में इतना डूब गए हैं कि अधिक लाभ कमाने के लिए दूसरों को मरोड़ने से भी नहीं हिचकते हैं। हम मनुष्यों को धन की लालच में पड़ने के बजाए येसु मसीह रूपी अथाह धन की खोज में लगें।
ऐसे में यह चालीसा काल (लेंट) हमें उस विश्वास की ओर जाने को प्रेरित करता है जहां प्रत्येक व्यक्ति एक अनमोल वरदान है। ईश्वर के प्रतिरूप सृजे गए इन्हीं नर और नारी में ईश्वरीय सृष्टि की अनंत महिमा को देखने की जरूरत है। चालीसा काल हमें ईश्वर पर भरोसेे को बढ़ाने और मसीही परिपक्वता के मार्ग पर बढ़ने को आमंत्रित करता है।
रांची | इंडियनमिशनरी सोसाइटी (आईएमएस) धर्मसंघ के रांची रीजन सुपीरियर फादर डॉ. आलोक नाग ने कहा कि चालीसा पुण्यकाल कलीसिया द्वारा तय 40 दिनों की विशेष अवधि है, जो येसु ख्रीस्त के विश्वास में बढ़ने वाले लोगों को ख्रीस्तीय मूल्यों और आदर्शों में जीने का आमंत्रण देता है। राख बुधवार से शुरू हुआ चालीसा उपवासकाल विश्वासियों को अपने आध्यात्मिक जीवन का मूल्यांकन करने को प्रेरित करता है। प्रभु की ओर अभिमुख होने को प्रेरित करता है। यही वजह है कि इस अवधि में मसीही विश्वासी अपनी कमजोरियों को सुधारते हैं। पापमय रास्ता को त्याग कर प्रभु के मार्ग पर बढ़ने का संकल्प लेते हैं। उन्होंने कहा कि व्यक्ति चाहे किसी भी जाति, धर्म या समुदाय का क्यों हो, ईश्वर की ओर अभिमुख होने के लिए जीवन में तीन मूल बिंदुओं को अपनाने की जरूरत है। इसमें प्रथम दान-धर्म में बढ़ना, प्रार्थना में ईश्वर की संगति करना और उपवास शामिल है। दीनहीन और जरूरतमंदों को उदारतापूर्वक दान देना मसीहियों का कर्तव्य है। फादर आलोक ने कहा कि इस दानधर्म में हर एक व्यक्ति को यह स्मरण रखना चाहिए कि दान ऐसा हो कि बाएं हाथ को यह पता चले कि दाहिने ने क्या दान दिया है। सच्चे मन और हृदय की पवित्रता से प्रार्थना में प्रभुु की संगति को भी उन्होंने महत्वपूर्ण बताया। कहा कि प्रभु की आराधना में भी कोई दिखावा नहीं हो। इसके अलावा उन्होंने उपवास को सबसे महत्वपूर्ण चरण बताते हुए कहा कि उपवास का अर्थ अन्न-जल का परित्याग नहीं, बल्कि प्रतिदिन ग्रहण किए जाने वाले भोजन में कटौती करना और उस कटौती को भूखे-प्यासे और वंचितों की सेवा में देने को प्रेरित किया। कहा कि यही वजह है कि मसीही चालीसा काल में मुठिया चावल और अपने संपति का एक अंश गरीब, दीन-दुखियों और रोगियों की सेवा के लिए दान करते हैं।
तेलेस्फोर पी टोप्पो।
awa_Deva hin_Deva hin_Deva hin_Deva hin_Deva hin_Deva kas_Deva